فقراء و مساکین کے علاوہ آپ کے ہم چشم اور ہم رتبہ اشخاص پر بھی آپ کا ابر کرم رہتا تھا ، اگر کبھی بھولے سے کوئی چیز کسی کے پاس چلی جاتی تو پھر اس کو واپس نہ لیتے تھے ، عطا کہتے ہیں کہ ایک دفعہ عبد اللہ ابن عمر رضی اللہ تعالیٰ عنہ نے مجھ سے دو ہزار درہم قرض لیے ، جب ادا کیے تو دو سو زیادہ آگئے میں نے واپس کرنا چاہا تو کہا تمھیں لے لو ، اسی طریقہ سے ایک مرتبہ ایک اور رقم کسی سے قرض لی جب واپس کی تو مقروضہ درہم سے زیادہ کھرے درہم ادا کیے ، قرض خواہ نے کہا یہ درہم میرے درہموں سے زیادہ کھرے ہیں ، فرمایا عمدا ایسا کیا تھا ، آپ کے غلام نافع کا بیان ہے کہ ایک مرتبہ بیس ہزار درہم ایک وقت تقسیم کر دئے ، تقسیم ہو جانے کے بعد جو لوگ آئے ان کو ان لوگوں سے قرض لے کر دیتے ، جن کو پہلے دے چکے تھے ، اقامت کی حالت میں بھی اکثر روزہ رکھتے تھے،لیکن اگر کوئی مہمان آجاتا تو افطار کرتے کہ مہمان کی موجودگی میں روزہ رکھنا فیاضی سے بعید ہے ، جہاں مہمان جاتے 3 دن کی مسنون مہمانی کے بعد اپنا سامان خود کرتے ،جب مکہ جاتے تو عبد اللہ بن خالد کے گھرانے میں اترتے ؛لیکن 3 دن کے بعد اپنی جملہ ضروریات بازار سے پوری کرتے تھے ،
Entity: نافع — Type: /person